Google, was Tweetie lief vir my? | Oudtshoorn Courant
Sunday 16:53 - overcast clouds
Google, was Tweetie lief vir my?
Paula-Ann Smit | 16 October 2019
Ek was in Graad Een toe ek die eerste keer 'n begrafnis bygewoon het; vir 'n dooie voëltjie wat ek by 'n park opgetel het en in 'n kosblik gesit het.
Ek was die enigste roubeklaer teenwoordig, en moes ook as dominee optree. Vrouens is nog altyd goed met multi-tasking.
Voor die diens wou ek graag eers die voëltjie in 'n lappie toedraai. Uit respek, verstaan? Natuurlik was ek toe nog onbewus van die ontbindingsproses, so toe 'n paar goggas kop uitsteek was ek nie meer so geïnteresseerd in my geveerde vriend nie. Ek het hom, kosblik en al, in die garage weggesteek.
"Het jy die voël hier gesit?" wou my pa weet. "Nee," het ek gejok. My sussie was toe skaars 'n jaar oud, so dit was nie juis 'n intense kriminele ondersoek om die skuldige te vind nie. Ek bieg nou, voor al ons Karoo-lesers, dat dit wel ek was. Jammer, Pa.
Laasweek vind ek weer 'n voëltjie; hierdie keer in Stockenstroomstraat, en dié keer lewendig. Dis 'n geel budgie wat skaars kan vlieg, en inwoners naby sê dis nie hulle sin nie. Ek neem Tweetie (oorspronklike naam, ek weet) toe maar huis toe in 'n klein boks wat ek by huis 75 gebedel het.
"Nou's dit ek en jy, pel," sê ek vir Tweetie, terwyl ek google wat budgies eet en 'n ruim maar bekostigbare hok vir die outjie soek. Why doesn't my budgie like me? vra ek ook vir Google, maar sy sê die voëltjie ly miskien net aan skok van sy groot trek.
Daardie aand, terwyl Tweetie in 'n groot Nulaid boks slaap waarvoor ek by Spar gaan smeek het, droom ek van al die avonture wat ek en my geel maatjie aanpak. Hy loop saam met my in tuin, sit op die lessenaar terwyl ek werk, en leer selfs hoe om te praat (já, Google sê hulle kan).
Maar Tweetie het dit nie deur die nag gemaak nie. Kan 'n mense so huil oor 'n troeteldier wat vir 10 ure joune was? "Kry maar vir jou nog 'n voëltjie," troos my ma. "Nee," sê ek, "ek hou nie weer begrafnis nie."
Toemaar, my plante staan nog sterk. Hulle kan wel nie vlieg of praat nie, maar ten minste hoef ek nie vakansies iemand te soek om na hulle te kyk nie. Of moet ek? As iemand weet van 'n professionele plantoppasser, skakel gerus.
Posted on: 15:56 Wed, 16 October 2019
Tomorrow: overcast clouds | 19° | Oudtshoorn
Hou jy by jou Nuwejaarsvoornemens?
I'm a 53 year old man looking to meet women between the ages of 33 and 57.
I'm a 54 year old woman looking to meet men between the ages of 55 and 62.